  Майя Бывальцева 30-тӥ оштолэзе Гракын Гозы кысканъя III усьтэм элькун ӵошатсконъёс ортчозы. Туннэ нуналлы пыриськон понна 18 командалэсь куриськонъёс вуизы. Ивортодэтъя «Удмуртия» агентстволы со сярысь вераз Удмуртиысь Гозы кыскан спортъя федерацилэн кивалтӥсез Сергей Красильников. Ваньмыз 18 команда, со пӧлын Самара но Оренбург улосвылъёсысь. Дагестанысь малпало вал, но соослэн кыӵе ке шугъяськонъёссы кылдӥллям. Нуналаз ик лыктӥсьёс луизы ке, соосты но кутомы на Сергей Красильников, Удмуртиысь Гозы кыскан спортъя федерацилэн кивалтӥсез Ӵошатсконъёсы 18 ареслэсь бадӟым воргоронъёс пырисько. Нюръяськон спортсменъёслэн секталазыя куинь группаын мыноз. 29-тӥ оштолэзе сьӧрлось вуэмъёс понна мертаськон, тренировка ортчоз. 30-тӥ оштолэзе ӵукнаысен ик мертаськон, пусйиськон, пусчӧлтон луоз. 11 час 45 минутэ усьтон парад ортчоз, 12 часын ӵошатсконъёс кутскозы.  Сергей Красильниковлэн кылъёсызъя, гозы кыскан спортэз Гракын туж ярато. Ӵошатсконъёсты учкыны быдэс ёрос люкаське. Но черкогуртын трибунаосын стадионзы ӧвӧлтэмен висисьёс ӟырдыт нюръяськонэз матысен рос-прос адӟыны уг быгато. «Куазь умой ке, администрацилэн юртэз азьын нимысьтыз шобрет вӧлдыса ӵошатскиськомы. Куазь урод дыръя школаысь спортзалэ пыриськомы, нош отчы трос учкисьёс уг тэро ни. Та ӵошатсконъёсын кивалтӥсьёслэсь саклыксэс кыскыны оскиськомы, оло, татчы но стадион пуктозы», — шуиз Сергей Красильников. Кылем арын Гракын гозы кысканъя ӵошатсконъёсы 24 команда пыриськиз, азьвыл тужгес тросэз 28 вал. Вожвылъяськонэ Татарстанысь, Красноярск шаерысь, Самара улосвылысь, Дагестанысь спортсменъёс вуылӥзы.  Пусъёмы, Грак ёросысь гозы кысканъя команда Удмуртиын туннэ одӥгез кужмоез. Элькун гурт шудонъёсын со дас ар ӵоже ни призёръёс пӧлын луэ, нош берло кык аръёсы вормисе потылӥз. Таяз вожвылъяськонэ Грак ёрос куинь командазэ поттэ. Тегъёс: Спорт Удмуртия Грак  